Ouers soek nóú antwoorde oor Enyobeni-treurspelLeë kiste is by dié gedenkdiens vir die slagoffers van die Enyobeni-taverne-tragedie uitgelê. (Foto: Phill Magakoe / AFP) Byna ses weke ná die dood van 21 tieners in ŉ taverne in Scenery Park in Oos-Londen, weet hul ouers steeds nie wat hul kinders se dood veroorsaak het nie. Altesame 17 tieners is in die Enyobeni-taverne dood en nog vier op pad na hospitale nadat hulle simptome soos ŉ toegetrekte bors, braking en kopseer begin ondervind het. Die kinders was almal tussen 13 en 17 jaar oud. Ouers het die regering gekap vir hul hantering van die saak en sê hulle word nie ernstig opgeneem nie. Hulle het Woensdag geëis dat die uitslae van die toksikologietoetse wat op die jong slagoffers gedoen word, op die laatste teen Vrydag aan hulle beskikbaar gestel word. Oscar Mabuyane, premier van die Oos-Kaap, het ŉ week gelede al gesê dat die provinsiale regering die uitslae ontvang het. Die families van die oorledenes sou daaroor ingelig word, waarna die uitslae ook aan die publiek bekend gemaak sou word. “Ons het by ons laaste vergadering met die families gesê ons gaan die uitslae self na die families neem. Die besonderhede oor wat gebeur het, kind vir kind, sal na die families geneem word. Ons gaan nie weer ŉ vergadering byeenroep nie,” het Mabuyane toe gesê. Ouers sê hulle het sedertdien nog nie weer ŉ woord gehoor nie en moes in die eerste plek in die media verneem dat die toksikologie-uitslae afgehandel is. “Hoe kon ons oor die radio hoor oor die beskikbaarheid van die uitslae oor ons eie kinders? Ons is bekommerd want dit lyk nie of die owerhede begrip het oor hoe sensitief hierdie saak is nie; hoe persoonlik dit is,” het Ntombizonke Nkangala, een van die ouers, gesê. Volgens haar lyk dit of die owerhede die uitslae van die toetse het, maar dit bloot nie aan die ouers wil gee nie. “Tog dink ons ons is die mense wat veronderstel is om die uitslae eerste te ontvang. Ons is nie gelukkig hiermee nie. Ons vra wie ook al die gesag daarvoor het, om die uitslae vir ons te gee. “Ons wil dit teen nie later nie as Vrydag hê,” het Nkangala gesê. Volgens haar kon ouers nog geen berusting ná die tragedie vind nie. Sy het ook gesê dit moenie by hul huise aan hulle gegee word nie omdat dit hulle geweldig traumatiseer. Vroeër is berig daar was moontlik metanol in die kinders se bloedstroom tydens hul dood, maar daar was geen afdoende bewyse oor wat die presiese oorsaak van die sterftes was nie. Yonela Dekede, woordvoerder van die provinsiale gesondheidsdepartement, het aan SAUK gesê die situasie is “ingewikkeld” en dat die uitslae bekend gemaak sal word sodra die verslag daaroor afgehandel is.